
	Noteikumu projekts
5.  Dienesta amatpersona veic tikai tādus kontrolpirkumus, kas neapdraud viņa drošību. Ja kontrolpirkuma laikā rodas apstākļi, kas var apdraudēt Dienesta amatpersonas drošību, kontrolpirkums ir jāpārtrauc un jāpiesaista Valsts policijas amatpersona, un kontrolpirkumu veic atbilstoši normatīvajiem aktiem par kontrolpirkuma veikšanu.
	Iebildums
Ministru kabineta noteikumu projekta 5. punkts paredz, ka Valsts vides dienesta (turpmāk - Dienests) amatpersona veic tikai tādus kontrolpirkumus, kas neapdraud viņa drošību. Ja kontrolpirkuma laikā rodas apstākļi, kas var apdraudēt Dienesta amatpersonas drošību, kontrolpirkums ir jāpārtrauc un jāpiesaista Valsts policijas amatpersona, un kontrolpirkumu veic atbilstoši normatīvajiem aktiem par kontrolpirkuma veikšanu.
Norādāms, ka saskaņā ar Atkritumu apsaimniekošanas likuma 14. panta pirmo daļu Dienests attiecīgi periodiski kontrolē atkritumu apsaimniekotāja darbību, kā arī tāda komersanta darbību, kurš rada atkritumus, atbilstoši normatīvajiem aktiem atkritumu apsaimniekošanas jomā un attiecīgajai atļaujai, it īpaši attiecībā uz savākto un pārvadāto atkritumu izcelsmi, īpašībām, daudzumu un pārvadājuma galamērķi. Ja ir pamatotas aizdomas par normatīvo aktu atkritumu apsaimniekošanas jomā prasību pārkāpšanu, atkritumu apsaimniekošanas atļaujas vai piesārņojošo darbību veikšanas atļaujas nosacījumu pārkāpšanu, kā arī gadījumos, kad komersanta atbildīgās amatpersonas ir bijušas iesaistītas vides aizsardzības normatīvo aktu prasību pārkāpšanā, Dienestam ir tiesības veikt atkritumu plūsmas kontroli, izmantojot tehniskos līdzekļus, kā arī izdarīt kontrolpirkumus.
Ņemot vērā minēto, atbilstoši Atkritumu apsaimniekošanas likumam tiesības izdarīt kontrolpirkumus atkritumu apsaimniekošanas jomā ir noteiktas Dienestam. Tādējādi Ministru kabineta noteikumu projekta 5. punkts, kas paredz arī Valsts policijas amatpersonai veikt kontrolpirkumus atkritumu apsaimniekošanas jomā, ir pretrunā Atkritumu apsaimniekošanas likuma 14. panta pirmajai daļai.
Vienlaikus vēršama uzmanība, ka saskaņā ar likuma "Par policiju" 11. panta 8. punktu policijas darbiniekam savas kompetences ietvaros ir pienākums palīdzēt vides aizsardzības iestādēm to likumīgajā darbībā, tādējādi Valsts policijas iesaiste Dienesta veiktā kontrolpirkumā iespējama vienīgi, ja nepieciešams Valsts policijas atbalsts, piemēram, lai nodrošinātu sabiedrisko kārtību vai drošību kontrolpirkuma laikā.
Ņemot vērā minēto, svītrot Ministru kabineta noteikumu projekta 5. punkta otro teikumu un attiecīgi precizēt Ministru kabineta noteikumu projekta sākotnējās ietekmes novērtējuma ziņojumu.

